b'\n_START_ARTICLE_\nHarald Hirmuinen\n_START_PARAGRAPH_\nHarald Hirmuinen (engl. H\xc3\xa4gar the Horrible) on Dik Brownen piirt\xc3\xa4m\xc3\xa4 strippisarjakuva, joka alkoi ilmesty\xc3\xa4 1973. Se on levinnyt 58 maahan, 13 kielelle ja ilmestynyt 1\xc2\xa0900 lehdess\xc3\xa4 sek\xc3\xa4 albumisarjoina. Se on yksi kymmenest\xc3\xa4 eniten julkaistusta sarjakuvasta maailmassa. _NEWLINE_Sarjakuvan risupartainen nimihenkil\xc3\xb6 on viikinkip\xc3\xa4\xc3\xa4llikk\xc3\xb6 Harald, jonka p\xc3\xa4\xc3\xa4toimi on Englantiin ja Ranskaan ylimyst\xc3\xb6n linnoihin suuntautuvat ry\xc3\xb6st\xc3\xb6retket. Haraldilla on tyhm\xc3\xa4nsitke\xc3\xa4 "adjutantti" Orm Onnekas ja muu viikinkivenemiehist\xc3\xb6. Haraldin perheeseen kuuluu lis\xc3\xa4ksi vaimo Helga, poika Hamlet ja naimaik\xc3\xa4inen tyt\xc3\xa4r Hulda, jolla poikakaveri Luuttu, joka ei viel\xc3\xa4 kuulu perheeseen sek\xc3\xa4 perheen koira Jeri ja ankka Vekku._NEWLINE_Haraldin tuntomerkkej\xc3\xa4 ovat punainen parta, niin sanottu viikinkikyp\xc3\xa4r\xc3\xa4, ylipaino ja toisen olkap\xc3\xa4\xc3\xa4n yli kulkeva s\xc3\xa4kkim\xc3\xa4inen kaapu. Harald on rohkeasti kallellaan viinaan p\xc3\xa4in, Helga raataa ikuisena kotit\xc3\xb6iden orjana, Hamlet on lukemaan oppinut ja tiedonhaluinen, Hulda viel\xc3\xa4 naimisiinmenoaan empiv\xc3\xa4 ja saa hyvi\xc3\xa4 neuvoja \xc3\xa4idilt\xc3\xa4\xc3\xa4n Helgalta. _NEWLINE_Dik Brownen j\xc3\xa4\xc3\xa4ty\xc3\xa4 el\xc3\xa4kkeelle 1988 h\xc3\xa4nen poikansa Chris Browne on jatkanut sarjan piirt\xc3\xa4mist\xc3\xa4._NEWLINE_Vuonna 1989 Hanna-Barbera tuotti noin 20 minuuttia kest\xc3\xa4neen erikoisjakson nimelt\xc3\xa4 H\xc3\xa4gar the Horrible. Lyhytanimaatiossa Haraldin \xc3\xa4\xc3\xa4nen\xc3\xa4 toimi Peter Cullen ja Helgan \xc3\xa4\xc3\xa4nen\xc3\xa4 Lainie Kazan._NEWLINE_Haraldista on julkaistu my\xc3\xb6s sarjakuva Etel\xc3\xa4-Pohjanmaan murteella nimell\xc3\xa4 Haaraltti H\xc3\xa4jympi Piremm\xc3\xa4n puukon p\xc3\xa4\xc3\xa4llikk\xc3\xb6. Murteelle sen k\xc3\xa4\xc3\xa4nsi Juha Kykk\xc3\xa4nen._NEWLINE_Suomessa sarjan on julkaistu suomeksi puhutulla VHS-kasetilla. Dubbauksesta vastasi Golden Voice Oy.'